Държавен вестник, бр. 41, 2025 г., стр. 4

СТР.  4	
Д Ъ Р Ж А В Е Н  В Е С Т Н И К 	
БРОЙ  41
МОТИВИ
за връщане за ново обсъждане в Народното 
събрание на разпоредби от Закона за изме­
нение и допълнение на Закона за енергията 
от възобновяеми източници, приет от 51-вото 
Народно събрание на 8 май 2025 г.
Уважаеми народни представители,
Подкрепям усилията на законодателя да 
изпълнява поетите ангажименти за промени на 
действащата нормативна уредба в областта на 
насърчаването на енергията от възобновяеми 
източници, включително с цел подобряване и 
ускоряване на процедурите по изграждане на 
съоръжения за възобновяема енергия. 
Въпреки това не мога да се съглася с от­
делни разпоредби от така приетия Закон за 
изменение и допълнение на Закона за енерги­
ята от възобновяеми източници (ЗИД ЗЕВИ). 
Те противоречат на основни конституционни 
начала. Засягат правото на защита на гражда­
ните и юридическите лица, възлагат функции 
на административни звена, които нямат пред­
метната компетентност да ги изпълнят, което 
създава условия за произвол и противоречия. 
Създават се и предпоставки за заобикаляне на 
правила, гарантиращи опазване на околната 
среда и поддържане на нейното разнообразие. 
Това в крайна сметка отклонява промените 
от основната им цел – насърчаване на про­
изводството, а оттам и на потреблението на 
енергия от възобновяеми източници. 
Споделям необходимостта от транспони­
ране на директиви на Европейския съюз във 
възможно най-кратък порядък и съобразяване 
на нашето законодателство с европейското. 
Това обаче трябва да се случва след внимателен 
анализ и преценка. В противен случай може 
да се стигне не само до неточно транспони­
ране, а дори и до нарушаване на конкретната 
директива.
1. Противоречиво транспониране на евро­
пейско законодателство
Законът за изменение и допълнение на За­
кона за енергията от възобновяеми източници 
(ЗЕВИ) транспонира няколко директиви. В 
същинската част на закона са транспонирани 
предимно разпоредби от две директиви – Ди­
ректива 2018/2001 и изменящата я Директива 
2023/2413. Въпреки че законодателят покрива 
немалка част от изискванията на директи­
вите, той реализира и редица други изме­
нения и допълнения, непроизтичащи пряко 
от вторичното европейско законодателство, 
а в определени случаи и несъответстващи 
на него. Резултатът от това е опасността да 
бъдат противопоставени едни регулационни 
режими на други, което създава възможност 
за потенциални злоупотреби.
В мотивите, приложени към Закона за 
изменение и допълнение на ЗЕВИ, е напра­
вена заявка за транспониране само на уред­
ба, която не се отнася до зони за ускорено 
внедряване на енергия от възобновяеми из­
точници (чл. 1, т. 7 от Директива 2023/2413 
във връзка с изменение на чл. 16, 16б, 16г и 
16д от Директива 2018/2001). Въпреки това 
обаче заедно с процедурите, предвидени за 
зони без ускорено внедряване, в ЗИД ЗЕВИ 
са поместени и облекчения, предназначени 
само за зони с ускорено внедряване. Трябва 
да се има предвид, че когато става въпрос 
за зони с ускорено внедряване, разписаните 
в директивите възможности за администра­
тивни облекчения са значително по-големи, 
а сроковете са по-кратки, отколкото за зони 
без ускорено внедряване. Това е така, защото, 
за да бъде определена една зона като зона за 
ускорено внедряване на енергия от възобно­
вяеми източници, директивите предписват 
строги правила за проверка и съпътстващи 
смекчаващи мерки (чл. 1, т. 6 от Директива 
2023/2413 във връзка с изменение на чл. 15в 
от Директива 2018/2001). Този предварителен 
гаранционен механизъм прави възможно да 
се заобиколят някои последващи стъпки от 
процедурата по издаване на разрешения, 
като например да бъде ограничен обхватът 
на екологичната оценка (съображения 33 и 
36 от преамбюла на Директива 2023/2413). 
Заобикалянето на някои стъпки с цел уско­
ряване на административната процедура не 
бива да бъде прилагано за зони без ускорено 
внедряване. Противното води до неоправдано 
съкращаване на процедури, което е в проти­
воречие с основни принципни положения на 
транспонираните директиви.
Законодателят също така не се е съобразил 
с разпоредби от директивите, предвиждащи 
държавно финансиране в подкрепа на част 
от нововъведените мерки (чл. 1, т. 7 от Ди­
ректива 2023/2413 във връзка с изменение 
на чл. 16, пар. 7 от Директива 2018/2001), не 
е осигурен гаранционен механизъм с оглед 
особености на конкретния проект при опре­
деляне на сроковете относно съоръжения за 
производство на енергия от възобновяеми 
източници в морето, когато зоната не е за 
ускорено внедряване (чл. 1, т. 7 от Директива 
2023/2413 във връзка с изменение на чл. 16б, 
пар. 2 от Директива 2018/2001 и съображение 
23 от преамбюла на Директива 2023/2413). 
Не са предвидени и мерки, необходими за 
смекчаване на последиците върху околната 
среда от съответната инсталация, например 
когато проектът може да доведе до „случайно 
убиване или обезпокояване на птици и други 
видове“ (чл. 1, т. 7 от Директива 2023/2413 
във връзка с изменение на чл. 16б, пар. 2 от 
Директива 2018/2001 и съображения 37 и 46 
от преамбюла на Директива 2023/2413). Не 
са разписани и достатъчно гаранции, защита­
ващи правата на гражданите, които искат да